เตรียมเสนอ ศบค. เลื่อนฉีดเข็ม 3 เร็วขึ้น จาก 6 เดือน เป็น 3 เดือน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า ในวันนี้ กระทรวงสาธารณสุข จะเสนอต่อที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ในการฉีดวัคซีนเข็มที่ 3 ให้กับประชาชนที่จะต้องเลื่อนจาก 4-6 เดือน มาเป็น 3 เดือน โดยยืนยันจำนวนวัคซีนมีเพียงพอ ซึ่งการที่ประชาชนได้รับวัคซีนเข็มที่สามเร็วขึ้น จะทำให้ประชาชนเกิดความปลอดภัยมากยิ่งขึ้น ขณะนี้ไทยพยายามผ่อนคลายและจะเปิดประเทศให้ได้มากที่สุด และเฝ้าระวังเรื่องของโอมิครอน เพื่อให้เกิดความมั่นใจ โดยในขณะนี้มอบหมายให้กรมวิทยาศาสตร์การแพทย์ ตรวจสอบถึงความรุนแรงสายพันธุ์ดังกล่าวว่าอยู่ในระดับใด ซึ่งหากไม่รุนแรงเหมือนอัลฟ่า เดลตา ประชาชนก็ยังสามารถใช้ชีวิตได้ปกติ ส่วนเรื่องการเปิดสถานบริการผับ บาร์ คาราโอเกะ นั้น ขึ้นอยู่กับฝ่ายรักษาความสงบ ว่าจะพิจารณาอย่างไร ส่วนกิจกรรม Countdown ได้มอบอำนาจให้แต่ละจังหวัด เป็นผู้พิจารณา สามารถออกมาตรการป้องกันในแต่ละพื้นที่ได้ เพื่อให้เกิดความปลอดภัย